作者:韋應物
標題:謝櫟陽令歸西郊，贈別諸友生
內容:結髮仕州縣，蹉跎在文墨。徒有排雲心，何由生羽翼。幸遭明盛日，萬物蒙生植。獨此抱微痾，頹然謝斯職。世道方荏苒，郊園思偃息。為歡日已延，君子情未極。馳觴忽雲晏，高論良難測。遊步清都宮，迎風嘉樹側。晨起西郊道，原野分黍稷。自樂陶唐人，服勤在微力。佇君列丹陛，出處兩為得。